Erwerdige grote mit demodicheit in Gode tovoren gescreven. Bidde ik jwe erwerde herlicheit unde leve to wetende, dat ik dalling jwer ersamheit bref entfangen hebbe, de gescreven is up jwem slote to Woldemar des dinxdages negest na sunte Michels dage, darinne jwe werdicheit berort, unde vake er gescreven hebben, tor Narwe to komende up unsir leven vrowen dach to lichtmissen negest volgende, achte dage vor edder na etc. Hiirumme ik bidde jwe erwerde herlicheit unde leve my des nicht to vorkerende, dat ik de stede unde de tiit nicht soken kan, wente umme sake willen, alse ik jwer ersamheit tovoren gescreven hebbe, dat de stede mynen vrunden unnpuntlik unde verne ut deme wege is etc. Ok hope ik, dat it gen unbilde sii, dat de van Reval to halven wege to dage quemen, also verne alse jwe erwerdicheit dat mit en vormochte, dar it gelegelik unde bet gelegen were to beiden parten etc. Wente ok ander van mynes gnedigen heren undersaten ok up se to clagende hebben, alse in deme anderen breve ok berort is etc. Doch boven all, wor ik [mit] jwer erwerdicheit in eigener personen to worde komen mach, dar wolde ik alletiit overbodich to wesen, wor my des nicht en benemet mynes gnedigen heren werf unde bot etc. Item alse jwe erwerdicheit berort, dat de mynen den van Revall dat ere scholden gehindert hebben, des so willet weten, dat de van Revall sint gewarnet, dat se ere gud nicht vormengen mank mynes gnedigen heren viende gud, welket se nicht gelaten hebben, alse dat wol bewislik is, dat de ergenanten van Reval helpen sterken unde vorderen mynes gnedigen heren viende, wor se konen unde mogen etc. Ok so willet weten, dat de mynen bevoren ute weren, er my jwer erwerdicheit breff quam unde er den mynen dat to wetende wart. Hiirumme bidde ik jwe erwerdicheit, dat gii in allen saken des besten ramen. Item wert sake dat jwe werdicheit in dissem wintere to der Narwe jo wesen wil und jwe werde leve my des be tiden untbeden wolde, so wolde ik my darto punten, alse ik beste kan, wo my ander notsake nicht anvallende worde. Got almechtich spare jwe sundicheit to ewiger salicheit. Hiirvan begere ik en gutlik antword van jwer erwerden herlicheit. Gescreven to Wiborch an sunte Simon unde Juden avende am jare xxx. Kersten Nicclisson, ritter. Adress: Deme erwerdigen, gestliken heren, mester des Dutsches ordens to Liflande, kome disse breff.